CELEX: 32018R1645
Language: el
Date: 2018-07-13 00:00:00
Title: Κατ' εξουσιοδότηση κανονισμός (ΕΕ) 2018/1645 της Επιτροπής, της 13ης Ιουλίου 2018, για τη συμπλήρωση του κανονισμού (ΕΕ) 2016/1011 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα για τη μορφή και το περιεχόμενο της αίτησης αναγνώρισης προς την αρμόδια αρχή του κράτους μέλους αναφοράς, και της παρουσίασης των πληροφοριών που περιέχονται στην κοινοποίηση προς την Ευρωπαϊκή Αρχή Κινητών Αξιών και Αγορών (ESMA) (Κείμενο που παρουσιάζει ενδιαφέρον για τον ΕΟΧ)

5.11.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 274/36
               
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2018/1645 ΤΗΣ ΕΠΙΤΡΟΠΉΣ
         της 13ης Ιουλίου 2018
         για τη συμπλήρωση του κανονισμού (ΕΕ) 2016/1011 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα για τη μορφή και το περιεχόμενο της αίτησης αναγνώρισης προς την αρμόδια αρχή του κράτους μέλους αναφοράς, και της παρουσίασης των πληροφοριών που περιέχονται στην κοινοποίηση προς την Ευρωπαϊκή Αρχή Κινητών Αξιών και Αγορών (ESMA)
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1011 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, σχετικά με τους δείκτες που χρησιμοποιούνται ως δείκτες αναφοράς σε χρηματοπιστωτικά μέσα και χρηματοπιστωτικές συμβάσεις ή για τη μέτρηση της απόδοσης επενδυτικών κεφαλαίων, και για την τροποποίηση των οδηγιών 2008/48/ΕΚ και 2014/17/ΕΕ και του κανονισμού (ΕΕ) αριθ. 596/2014 (1), και ιδίως το άρθρο 32 παράγραφος 9,
         Εκτιμώντας τα ακόλουθα:
         
                     (1)
                  
                  
                     Ένας διαχειριστής δεικτών αναφοράς που βρίσκεται σε τρίτη χώρα μπορεί να υποβάλει αίτηση αναγνώρισης στην Ένωση. Στην αίτηση αναγνώρισης, ο διαχειριστής πρέπει να παρέχει ολοκληρωμένη παρουσίαση των ρυθμίσεων, των πολιτικών και των διαδικασιών που έχει θεσπίσει για την εκπλήρωση των εφαρμοστέων απαιτήσεων του κανονισμού (ΕΕ) 2016/1011. Σκοπός του παρόντος κανονισμού είναι να εξασφαλίσει ότι οι αρμόδιες αρχές σε ολόκληρη την Ένωση λαμβάνουν ομοιόμορφες και συνεπείς πληροφορίες από τους διαχειριστές δεικτών αναφοράς σε τρίτες χώρες οι οποίοι υποβάλλουν αίτηση αναγνώρισης.
                  
               
                     (2)
                  
                  
                     Η αίτηση αναγνώρισης πρέπει να περιλαμβάνει πληροφορίες σχετικά με την επιλογή του κράτους μέλους αναφοράς, δυνάμει του άρθρου 32 παράγραφος 4 του κανονισμού (ΕΕ) 2016/1011, και τον νόμιμο εκπρόσωπό του στο κράτος μέλος αναφοράς. Οι πληροφορίες αυτές πρέπει να επιτρέπουν στην αρμόδια αρχή του κράτους μέλους αναφοράς να βεβαιώνεται ότι το κράτος μέλος αναφοράς έχει προσδιοριστεί με ορθό τρόπο και ότι ο νόμιμος εκπρόσωπος του διαχειριστή σε τρίτη χώρα είναι εγκατεστημένος στο εν λόγω κράτος μέλος και έχει την εξουσία να ενεργεί σύμφωνα με τις απαιτήσεις του κανονισμού (ΕΕ) 2016/1011.
                  
               
                     (3)
                  
                  
                     Προκειμένου η αρμόδια αρχή να αξιολογεί κατά πόσον υπάρχουν συγκρούσεις συμφερόντων που προκύπτουν από τα επιχειρηματικά συμφέροντα των ιδιοκτητών του αιτούντος και ενδέχεται να επηρεάσουν την ανεξαρτησία του αιτούντος, θίγοντας κατά τον τρόπο αυτό την ακρίβεια και την ακεραιότητα των δεικτών αναφοράς του, ο αιτών πρέπει να υποβάλλει πληροφορίες σχετικά με τις δραστηριότητες των ιδιοκτητών του και την ιδιοκτησιακή διάρθρωση των μητρικών του επιχειρήσεων.
                  
               
                     (4)
                  
                  
                     Ο αιτών θα πρέπει να παρέχει πληροφορίες σχετικά με τη σύνθεση, τη λειτουργία και τον βαθμό ανεξαρτησίας των διοικητικών του οργάνων, ούτως ώστε η αρμόδια αρχή να είναι σε θέση να αξιολογεί κατά πόσον η δομή εταιρικής διακυβέρνησης διασφαλίζει την ανεξαρτησία του διαχειριστή κατά τον υπολογισμό του δείκτη αναφοράς, καθώς και την αποφυγή των συγκρούσεων συμφερόντων.
                  
               
                     (5)
                  
                  
                     Για τους σκοπούς της αξιολόγησης του τρόπου εξάλειψης ή διαχείρισης και κοινοποίησης των συγκρούσεων συμφερόντων, ο αιτών θα πρέπει να παρέχει στην αρμόδια αρχή εξηγήσεις σχετικά με τον τρόπο εντοπισμού, καταγραφής, διαχείρισης, μετριασμού, πρόληψης και επανόρθωσης κάθε σύγκρουσης συμφερόντων που τυχόν προκύπτει.
                  
               
                     (6)
                  
                  
                     Προκειμένου να διασφαλίζεται η δυνατότητα της αρμόδιας αρχής να αξιολογεί την ορθότητα και την αρτιότητα της δομής εσωτερικού ελέγχου, της εποπτείας και του πλαισίου λογοδοσίας, ο αιτών θα πρέπει να παρέχει στην αρμόδια αρχή τις πολιτικές και τις διαδικασίες για την παρακολούθηση των δραστηριοτήτων παροχής δείκτη αναφοράς ή οικογένειας δεικτών αναφοράς.
                  
               
                     (7)
                  
                  
                     Η αίτηση αναγνώρισης πρέπει να περιλαμβάνει πληροφορίες οι οποίες καταδεικνύουν ότι οι έλεγχοι όσον αφορά τα δεδομένα εισόδου, βάσει των οποίων υπολογίζονται οι δείκτες αναφορές που παρέχει ο αιτών, είναι επαρκείς για την εξασφάλιση της αντιπροσωπευτικότητας, της ακρίβειας και της ακεραιότητας των εν λόγω δεδομένων.
                  
               
                     (8)
                  
                  
                     Προκειμένου να εξασφαλίζεται η δυνατότητα της αρμόδιας αρχής να αξιολογεί κατά πόσον οι δείκτες αναφοράς που παρέχονται από τον αιτούντα είναι κατάλληλοι για την υφιστάμενη ή τη μελλοντική χρήση τους στην Ένωση, με απώτερο σκοπό την εγγραφή τους στο μητρώο του άρθρου 36 του κανονισμού (ΕΕ) 2016/1011, στην αίτηση αναγνώρισης θα πρέπει να περιλαμβάνεται κατάλογος όλων των δεικτών αναφοράς που παρέχονται από τον αιτούντα και χρησιμοποιούνται ήδη στην Ένωση ή προορίζονται για μελλοντική χρήση στην Ένωση, καθώς και περιγραφή τους.
                  
               
                     (9)
                  
                  
                     Οι πληροφορίες σχετικά με τη φύση και τα χαρακτηριστικά των δεικτών αναφοράς που παρέχονται από τον αιτούντα είναι σημαντικές προκειμένου να αποδεικνύεται στην αρμόδια αρχή κατά πόσον η αξιολόγηση της συμμόρφωσης με τις εφαρμοστέες απαιτήσεις του κανονισμού (ΕΕ) 2016/1011 πρέπει να διενεργείται σε σχέση με οποιοδήποτε από τα ειδικά καθεστώτα που ισχύουν, τους δείκτες αναφοράς ρυθμιζόμενων δεδομένων και τους δείκτες αναφοράς βασικών προϊόντων που δεν βασίζονται στην υποβολή στοιχείων από συνεισφέροντες που είναι στην πλειονότητά τους εποπτευόμενες οντότητες, όπως προβλέπεται στον κανονισμό (ΕΕ) 2016/1011.
                  
               
                     (10)
                  
                  
                     Σε περίπτωση που ο αιτών θεωρεί έναν ή περισσότερους από τους δείκτες αναφοράς του σημαντικούς ή μη σημαντικούς, στην αίτηση αναγνώρισης πρέπει να περιλαμβάνει πληροφορίες σχετικά με τον βαθμό χρήσης του εν λόγω ή των εν λόγω δεικτών αναφοράς στην Ένωση, ούτως ώστε η αρμόδια αρχή να είναι σε θέση να αξιολογήσει την ορθότητα της υπαγωγής τους στην κατηγορία των σημαντικών ή μη σημαντικών δεικτών αναφοράς. Οι παρεχόμενοι από τον αιτούντα δείκτες αναφοράς οι οποίοι δεν χρησιμοποιούνται ακόμη στην Ένωση και περιλαμβάνονται στην αίτηση αναγνώρισης λόγω της μελλοντικής χρήσης τους στην Ένωση θεωρούνται, σύμφωνα με το άρθρο 3 παράγραφος 1 σημείο 27 του κανονισμού (ΕΕ) 2016/1011, μη σημαντικοί δείκτες.
                  
               
                     (11)
                  
                  
                     Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η Ευρωπαϊκή Αρχή Κινητών Αξιών και Αγορών (ESMA) στην Επιτροπή.
                  
               
                     (12)
                  
                  
                     Η ESMA διενήργησε ανοικτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, προέβη σε ανάλυση του δυνητικού σχετικού κόστους και του οφέλους και ζήτησε τη γνώμη της ομάδας συμφεροντούχων κινητών αξιών και αγορών που έχει συσταθεί σύμφωνα με το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (2).
                  
               
                     (13)
                  
                  
                     Θα πρέπει να παρέχεται επαρκής χρόνος στους διαχειριστές ώστε να είναι σε θέση να συντάξουν τις αιτήσεις και να διασφαλίσουν τη συμμόρφωση με τις απαιτήσεις του παρόντος κανονισμού, καθώς και με τα ρυθμιστικά τεχνικά πρότυπα που αναφέρονται στο παράρτημα. Ως εκ τούτου, ο παρών κανονισμός θα πρέπει να αρχίσει να εφαρμόζεται δύο μήνες μετά την έναρξη ισχύος του,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Γενικές απαιτήσεις
            
               1.   Κατά την υποβολή αίτησης αναγνώρισης δυνάμει του άρθρου 32 του κανονισμού (ΕΕ) 2016/1011, οι διαχειριστές που βρίσκονται σε τρίτη χώρα παρέχουν τις παρέχουν τις πληροφορίες που παρατίθενται στο παράρτημα.
            
            
               2.   Εάν ο αιτών έχει παραλείψει να υποβάλει οποιαδήποτε από τις απαιτούμενες πληροφορίες, στην αίτηση περιλαμβάνεται επεξήγηση των λόγων για τους οποίους δεν υποβλήθηκαν οι συγκεκριμένες πληροφορίες.
            
         
         
            Άρθρο 2
            Μορφή της αίτησης
            
               1.   Η αίτηση αναγνώρισης υποβάλλεται στην επίσημη γλώσσα ή σε μία από τις επίσημες γλώσσες του κράτους μέλους αναφοράς, εκτός εάν ορίζεται διαφορετικά στο παράρτημα. Τα έγγραφα που αναφέρονται στο σημείο 8 του παραρτήματος υποβάλλονται είτε σε γλώσσα ευρέως διαδεδομένη στον διεθνή χρηματοοικονομικό τομέα είτε στην επίσημη γλώσσα ή σε μία από τις επίσημες γλώσσες του κράτους μέλους αναφοράς.
            
            
               2.   Η αίτηση αναγνώρισης υποβάλλεται με ηλεκτρονικά μέσα ή, εάν γίνεται δεκτή από τη σχετική αρμόδια αρχή, σε έντυπη μορφή. Τα εν λόγω ηλεκτρονικά μέσα διασφαλίζουν την πληρότητα, την ακεραιότητα και την εμπιστευτικότητα των πληροφοριών κατά τη διάρκεια της διαβίβασης. Ο αιτών μεριμνά ώστε σε κάθε υποβαλλόμενο έγγραφο να προσδιορίζεται με σαφήνεια η συγκεκριμένη απαίτηση του παρόντος κανονισμού στην οποία αναφέρεται.
            
         
         
            Άρθρο 3
            Συγκεκριμένες πληροφορίες σχετικά με πολιτικές και διαδικασίες
            
               1.   Κάθε πολιτική και διαδικασία που θεσπίζεται για τους σκοπούς της συμμόρφωσης προς τις απαιτήσεις του κανονισμού (ΕΕ) 2016/1011 και περιγράφεται σε αίτηση περιλαμβάνει ή συνοδεύεται από τα εξής:
               
                           α)
                        
                        
                           στοιχεία σχετικά με την ταυτότητα του προσώπου ή των προσώπων που είναι αρμόδια για την έγκριση και τη διατήρηση των πολιτικών και των διαδικασιών·
                        
                     
                           β)
                        
                        
                           περιγραφή του τρόπου παρακολούθησης της συμμόρφωσης με τις πολιτικές και τις διαδικασίες, καθώς και τα στοιχεία ταυτότητας του προσώπου ή των προσώπων που είναι αρμόδια για την εν λόγω παρακολούθηση·
                        
                     
                           γ)
                        
                        
                           περιγραφή των μέτρων που πρέπει να λαμβάνονται σε περίπτωση παραβίασης των πολιτικών και των διαδικασιών.
                        
                     
            
               2.   Σε περίπτωση που ο αιτών είναι εταιρεία η οποία ανήκει σε όμιλο, δύναται να συμμορφώνεται προς τις διατάξεις της παραγράφους 1 με την υποβολή των πολιτικών και των διαδικασιών του ομίλου του, εάν αυτές αφορούν την παροχή δεικτών αναφοράς.
            
         
         
            Άρθρο 4
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 25 Ιανουαρίου 2019.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 13 Ιουλίου 2018
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 171 της 29.6.2016, σ. 1.
         
            (2)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).
      
      
         
            ΠΑΡΑΡΤΗΜΑ
            
               Πληροφορίες που πρέπει να παρέχονται στην αίτηση αναγνώρισης δυνάμει του άρθρου 32 του κανονισμού (ΕΕ) 2016/1011
            
            
               ΤΜΗΜΑ Α — ΠΛΗΡΟΦΟΡΙΕΣ ΣΧΕΤΙΚΑ ΜΕ ΤΟ ΠΡΟΣΩΠΟ ΠΟΥ ΠΑΡΕΧΕΙ ΠΛΗΡΟΦΟΡΙΕΣ ΚΑΙ ΤΟΝ ΝΟΜΙΜΟ ΕΚΠΡΟΣΩΠΟ ΤΟΥ ΣΤΗΝ ΕΝΩΣΗ
            
            1.   ΓΕΝΙΚΕΣ ΠΛΗΡΟΦΟΡΙΕΣ
            
                        α)
                     
                     
                        Ονοματεπώνυμο του αιτούντος και ο αναγνωριστικός του κωδικός νομικής οντότητας (LEI).
                     
                  
                        β)
                     
                     
                        Διεύθυνση επαγγελματικής έδρας στη χώρα γεωγραφικής θέσης.
                     
                  
                        γ)
                     
                     
                        Νομικό καθεστώς.
                     
                  
                        δ)
                     
                     
                        Δικτυακός τόπος, εάν υπάρχει.
                     
                  
                        ε)
                     
                     
                        Σε περίπτωση που ο αιτών τελεί υπό εποπτεία στην τρίτη χώρα στην οποία βρίσκεται, πληροφορίες σχετικά με την τρέχουσα κατάσταση της άδειάς του, συμπεριλαμβανομένων των δραστηριοτήτων για τις οποίες διαθέτει άδεια, της ονομασίας και της διεύθυνσης της αρμόδιας αρχής της τρίτης χώρας, καθώς και τον σύνδεσμο προς το μητρώο της εν λόγω αρμόδιας αρχής, εάν είναι διαθέσιμος· σε περίπτωση που αρμόδιες για την εποπτεία είναι περισσότερες από μία αρχές, παρέχονται τα λεπτομερή στοιχεία για τα αντίστοιχα πεδία αρμοδιοτήτων.
                     
                  
                        στ)
                     
                     
                        Περιγραφή των επιχειρηματικών δραστηριοτήτων του αιτούντος στην ΕΕ και σε τρίτες χώρες, ανεξάρτητα από το αν υπόκεινται σε ρύθμιση του χρηματοπιστωτικού τομέα, οι οποίες είναι σημαντικές για τη δραστηριότητα παροχής δεικτών αναφοράς, καθώς και περιγραφή του τόπου άσκησης των εν λόγω επιχειρηματικών δραστηριοτήτων.
                     
                  
                        ζ)
                     
                     
                        Σε περίπτωση που ο αιτών ανήκει σε όμιλο, η δομή του ομίλου του, μαζί με το διάγραμμα της ιδιοκτησιακής του διάρθρωσης, στο οποίο εμφαίνονται οι δεσμοί μεταξύ της μητρικής επιχείρησης και των θυγατρικών της. Οι επιχειρήσεις και οι θυγατρικές που εμφανίζονται στο διάγραμμα ταυτοποιούνται με την πλήρη επωνυμία, το νομικό καθεστώς και τη διεύθυνση της έδρας και της κεντρικής τους διοίκησης.
                     
                  
                        η)
                     
                     
                        Δήλωση του ιδίου του ενδιαφερομένου περί εχεγγύων εντιμότητας, στην οποία περιλαμβάνονται, κατά περίπτωση, λεπτομερή στοιχεία σχετικά με οποιοδήποτε από τα ακόλουθα:
                        
                                    i)
                                 
                                 
                                    παλαιότερες και εκκρεμείς πειθαρχικές διαδικασίες εις βάρος του (εκτός εάν έχει απαλλαγεί)·
                                 
                              
                                    ii)
                                 
                                 
                                    απόρριψη αίτησης αδειοδότησης ή εγγραφής στο μητρώο από οικονομική αρχή·
                                 
                              
                                    iii)
                                 
                                 
                                    ανάκληση άδειας ή εγγραφής στο μητρώο από οικονομική αρχή.
                                 
                              
                  2.   ΝΟΜΙΜΟΣ ΕΚΠΡΟΣΩΠΟΣ ΣΤΟ ΚΡΑΤΟΣ ΜΕΛΟΣ ΑΝΑΦΟΡΑΣ
            
                        α)
                     
                     
                        Τεκμηριωμένα στοιχεία προς επίρρωση της επιλογής του κράτους μέλους αναφοράς, κατ' εφαρμογή των κριτηρίων που καθορίζονται στο άρθρο 32 παράγραφος 4 του κανονισμού (ΕΕ) 2016/1011.
                     
                  
                        β)
                     
                     
                        Όσον αφορά τον νόμιμο εκπρόσωπο που είναι εγκατεστημένος στο κράτος μέλος αναφοράς, όπως ορίζεται στο άρθρο 32 παράγραφος 3 του κανονισμού (ΕΕ) 2016/1011, τα ακόλουθα στοιχεία του:
                        
                                    i)
                                 
                                 
                                    πλήρες όνομα·
                                 
                              
                                    ii)
                                 
                                 
                                    τίτλος, εάν πρόκειται για φυσικό πρόσωπο, ή νομικό καθεστώς, εάν πρόκειται για νομικό πρόσωπο·
                                 
                              
                                    iii)
                                 
                                 
                                    ιδρυτική πράξη εταιρείας, καταστατικό ή άλλες συστατικές πράξεις, εάν πρόκειται για νομικό πρόσωπο, και διευκρίνιση σχετικά με το αν τελεί υπό την εποπτεία εποπτικής αρχής·
                                 
                              
                                    iv)
                                 
                                 
                                    διεύθυνση·
                                 
                              
                                    v)
                                 
                                 
                                    διεύθυνση ηλεκτρονικού ταχυδρομείου·
                                 
                              
                                    vi)
                                 
                                 
                                    αριθμός τηλεφώνου·
                                 
                              
                                    vii)
                                 
                                 
                                    γραπτή επιβεβαίωση της εξουσίας του νόμιμου εκπροσώπου να ενεργεί εξ ονόματος του αιτούντος σύμφωνα με το άρθρο 32 παράγραφος 3 του κανονισμού (ΕΕ) 2016/1011·
                                 
                              
                                    viii)
                                 
                                 
                                    λεπτομερή στοιχεία σχετικά με την εκτέλεση του καθήκοντος εποπτείας από τον νόμιμο εκπρόσωπο σε σχέση με την παροχή δεικτών αναφοράς που μπορεί να χρησιμοποιηθούν στην Ένωση·
                                 
                              
                                    ix)
                                 
                                 
                                    το όνομα, ο τίτλος, η διεύθυνση, η διεύθυνση ηλεκτρονικού ταχυδρομείου και ο αριθμός τηλεφώνου υπεύθυνου επικοινωνίας του νόμιμου εκπροσώπου.
                                 
                              
                  3.   ΟΡΓΑΝΩΤΙΚΗ ΔΙΑΡΘΡΩΣΗ ΚΑΙ ΔΙΑΚΥΒΕΡΝΗΣΗ
            
                        α)
                     
                     
                        Εσωτερική οργανωτική διάρθρωση όσον αφορά το διοικητικό συμβούλιο, τις επιτροπές ανώτερης διοίκησης, το καθήκον εποπτείας, καθώς και οποιοδήποτε άλλο εσωτερικό όργανο που ασκεί σημαντικά καθήκοντα διαχείρισης και συμμετέχει στην παροχή δείκτη αναφοράς, συμπεριλαμβανομένων των ακόλουθων στοιχείων:
                        
                                    i)
                                 
                                 
                                    καταστατικό ή περίληψή του· και
                                 
                              
                                    ii)
                                 
                                 
                                    τήρηση τυχόν κωδίκων διακυβέρνησης ή παρόμοιων διατάξεων.
                                 
                              
                  
                        β)
                     
                     
                        Διαδικασίες βάσει των οποίων διασφαλίζεται ότι οι υπάλληλοι του διαχειριστή, καθώς και οποιαδήποτε άλλα φυσικά πρόσωπα των οποίων οι υπηρεσίες τίθενται στη διάθεσή του ή υπό τον έλεγχό του και τα οποία συμμετέχουν άμεσα στην παροχή δείκτη αναφοράς, διαθέτουν τις δεξιότητες, τις γνώσεις και την πείρα που απαιτούνται για την εκτέλεση των καθηκόντων που τους ανατίθενται και ότι λειτουργούν σύμφωνα με τις διατάξεις του άρθρου 4 παράγραφος 7 του κανονισμού (ΕΕ) 2016/1011.
                     
                  
                        γ)
                     
                     
                        Ο αριθμός των υπαλλήλων (έκτακτων και μόνιμων) που συμμετέχουν στην παροχή δείκτη αναφοράς.
                     
                  4.   ΣΥΓΚΡΟΥΣΕΙΣ ΣΥΜΦΕΡΟΝΤΩΝ
            
                        α)
                     
                     
                        Πολιτικές και διαδικασίες που διαλαμβάνουν:
                        
                                    i)
                                 
                                 
                                    τον παρόντα ή μελλοντικό τρόπο εντοπισμού, καταγραφής, διαχείρισης, περιορισμού, πρόληψης ή επανόρθωσης των υφιστάμενων και των δυνητικών συγκρούσεων συμφερόντων·
                                 
                              
                                    ii)
                                 
                                 
                                    τις ιδιαίτερες περιστάσεις που αφορούν τον αιτούντα, ή συγκεκριμένο δείκτη αναφοράς που παρέχεται από τον αιτούντα και μπορεί να χρησιμοποιηθεί στην Ένωση, σε σχέση με τις οποίες είναι πιθανότερο να προκύψουν συγκρούσεις συμφερόντων, μεταξύ άλλων σε περίπτωση άσκησης κρίσης εμπειρογνώμονα ή διακριτικής ευχέρειας κατά τη διαδικασία καθορισμού του δείκτη αναφοράς, σε περίπτωση που ο αιτών είναι επίσης χρήστης δείκτη αναφοράς στο πλαίσιο του ίδιου ομίλου, καθώς και σε περίπτωση που ο παρέχων πληροφορίες αποτελεί επίσης συμμετέχοντα στην αγορά ή στην οικονομική πραγματικότητα για τη μέτρηση της οποίας προορίζεται ο δείκτης αναφοράς.
                                 
                              
                  
                        β)
                     
                     
                        Για δείκτη αναφοράς ή οικογένεια δεικτών αναφοράς, κατάλογος όλων των σημαντικών συγκρούσεων συμφερόντων που έχουν εντοπιστεί, μαζί με τα αντίστοιχα μέτρα περιορισμού τους.
                     
                  
                        γ)
                     
                     
                        Η δομή της πολιτικής αποδοχών, με προσδιορισμό των κριτηρίων που χρησιμοποιούνται για τον καθορισμό των αποδοχών των προσώπων που συμμετέχουν άμεσα ή έμμεσα στη δραστηριότητα παροχής δεικτών αναφοράς.
                     
                  5.   ΔΟΜΗ ΕΣΩΤΕΡΙΚΟΥ ΕΛΕΓΧΟΥ, ΕΠΟΠΤΕΙΑ ΚΑΙ ΠΛΑΙΣΙΟ ΛΟΓΟΔΟΣΙΑΣ
            
                        α)
                     
                     
                        Πολιτικές και διαδικασίες για την παρακολούθηση των δραστηριοτήτων παροχής δείκτη αναφοράς ή οικογένειας δεικτών αναφοράς, μεταξύ των οποίων εκείνες που αφορούν τα εξής:
                        
                                    i)
                                 
                                 
                                    τα συστήματα τεχνολογίας πληροφοριών·
                                 
                              
                                    ii)
                                 
                                 
                                    τη διαχείριση κινδύνου, με καταγραφή των κινδύνων που ενδέχεται να ανακύψουν και να έχουν επιπτώσεις στην ακρίβεια, την ακεραιότητα και την αντιπροσωπευτικότητα των παρεχόμενων δεικτών αναφοράς ή στη συνέχεια της δραστηριότητας παροχής, σε συνδυασμό με τα αντίστοιχα μέτρα περιορισμού·
                                 
                              
                                    iii)
                                 
                                 
                                    τη σύσταση, τον ρόλο και τη λειτουργία του καθήκοντος εποπτείας, όπως περιγράφεται στο άρθρο 5 του κανονισμού (ΕΕ) 2016/1011 και προσδιορίζεται περαιτέρω στα ρυθμιστικά τεχνικά πρότυπα που θεσπίζονται βάσει του άρθρου 5 παράγραφος 5 του κανονισμού (ΕΕ) 2016/1011 (1) ή στις αντίστοιχες αρχές σχετικά με τους χρηματοπιστωτικούς δείκτες, στις οποίες συμφώνησε η Διεθνής Οργάνωση Επιτροπών Εποπτείας Χρηματιστηρίων (IOSCO) στις 17 Ιουλίου 2013 («αρχές της IOSCO για τους χρηματοπιστωτικούς δείκτες αναφοράς»), ή στις αρχές για τους οργανισμούς κοινοποίησης τιμών πετρελαίου, στις οποίες συμφώνησε η IOSCO στις 5 Οκτωβρίου 2012 («αρχές της IOSCO για τους οργανισμούς κοινοποίησης τιμών»), κατά περίπτωση, συμπεριλαμβανομένων των διαδικασιών για τον διορισμό, την αντικατάσταση ή την απομάκρυνση προσώπων στο πλαίσιο του καθήκοντος εποπτείας·
                                 
                              
                                    iv)
                                 
                                 
                                    τη σύσταση, τον ρόλο και τη λειτουργία του πλαισίου ελέγχου, όπως περιγράφεται στο άρθρο 6 του κανονισμού (ΕΕ) 2016/1011 ή στις αντίστοιχες αρχές της IOSCO για τους χρηματοπιστωτικούς δείκτες ή για τους οργανισμούς κοινοποίησης τιμών, κατά περίπτωση, συμπεριλαμβανομένων των διαδικασιών για τον διορισμό, την αντικατάσταση ή την απομάκρυνση των προσώπων που είναι αρμόδια για το συγκεκριμένο πλαίσιο·
                                 
                              
                                    v)
                                 
                                 
                                    το πλαίσιο λογοδοσίας, όπως περιγράφεται στο άρθρο 7 του κανονισμού (ΕΕ) 2016/1011 ή στις αντίστοιχες αρχές της IOSCO για τους χρηματοπιστωτικούς δείκτες ή για τους οργανισμούς κοινοποίησης τιμών, κατά περίπτωση, συμπεριλαμβανομένων των διαδικασιών για τον διορισμό, την αντικατάσταση ή την απομάκρυνση των προσώπων που είναι αρμόδια για το συγκεκριμένο πλαίσιο.
                                 
                              
                  
                        β)
                     
                     
                        Σχέδια έκτακτης ανάγκης για τον καθορισμό και τη δημοσίευση δείκτη αναφοράς σε προσωρινή βάση.
                     
                  
                        γ)
                     
                     
                        Διαδικασίες για την εσωτερική αναφορά παραβάσεων του κανονισμού (ΕΕ) 2016/1011 από διευθυντικά στελέχη, υπαλλήλους και οποιαδήποτε άλλα φυσικά πρόσωπα των οποίων οι υπηρεσίες τίθενται στη διάθεση ή υπό τον έλεγχο του παρέχοντος πληροφορίες.
                     
                  6.   ΕΞΩΤΕΡΙΚΗ ΑΝΑΘΕΣΗ
            Σε περίπτωση που οποιαδήποτε δραστηριότητα η οποία συνιστά μέρος της διαδικασίας για την παροχή δείκτη αναφοράς ή οικογένειας δεικτών αναφοράς αποτελεί αντικείμενο εξωτερικής ανάθεσης:
            
                        α)
                     
                     
                        οι διευθετήσεις εξωτερικής ανάθεσης, συμπεριλαμβανομένων των συμφωνιών επιπέδου εξυπηρέτησης, οι οποίες καταδεικνύουν τη συμμόρφωση με το άρθρο 10 του κανονισμού (ΕΕ) 2016/1011 ή με τις αντίστοιχες αρχές της IOSCO για τους χρηματοπιστωτικούς δείκτες ή για τους οργανισμούς κοινοποίησης τιμών, κατά περίπτωση·
                     
                  
                        β)
                     
                     
                        λεπτομερή στοιχεία των καθηκόντων που αποτελούν αντικείμενο εξωτερικής ανάθεσης, εκτός εάν οι πληροφορίες αυτές περιλαμβάνονται ήδη στις σχετικές συμβάσεις·
                     
                  
                        γ)
                     
                     
                        πολιτικές και διαδικασίες όσον αφορά την εποπτεία των δραστηριοτήτων εξωτερικής ανάθεσης, εκτός εάν οι πληροφορίες αυτές περιλαμβάνονται ήδη στις σχετικές συμβάσεις.
                     
                  7.   ΣΥΜΜΟΡΦΩΣΗ ΠΡΟΣ ΤΙΣ ΑΡΧΕΣ ΤΗΣ IOSCO
            
                        α)
                     
                     
                        Εάν υπάρχει, αξιολόγηση από ανεξάρτητο εξωτερικό ελεγκτή όσον αφορά τη συμμόρφωση προς τις αρχές για τους χρηματοπιστωτικούς δείκτες, στις οποίες συμφώνησε η Διεθνής Οργάνωση Επιτροπών Εποπτείας Χρηματιστηρίων (IOSCO) στις 17 Ιουλίου 2013 («αρχές της IOSCO για τους χρηματοπιστωτικούς δείκτες αναφοράς»), ή προς τις αρχές για τους οργανισμούς κοινοποίησης τιμών πετρελαίου, στις οποίες συμφώνησε η IOSCO στις 5 Οκτωβρίου 2012, κατά περίπτωση·
                     
                  
                        β)
                     
                     
                        Εάν υπάρχει, στις περιπτώσεις στις οποίες ο αιτών υπόκειται σε εποπτεία, πιστοποίηση που παρέχει η αρμόδια αρχή της τρίτης χώρας όπου βρίσκεται ο αιτών, με την οποία βεβαιώνεται η συμμόρφωση προς τις αρχές της IOSCO που αναφέρονται στο στοιχείο α).
                     
                  8.   ΑΛΛΕΣ ΠΛΗΡΟΦΟΡΙΕΣ
            
                        α)
                     
                     
                        Ο αιτών δύναται να παρέχει κάθε συμπληρωματική πληροφορία σχετική με την αίτησή του την οποία κρίνει κατάλληλη.
                     
                  
                        β)
                     
                     
                        Ο αιτών παρέχει τις πληροφορίες αυτές κατά τον τρόπο και υπό τη μορφή που ορίζει η αρμόδια αρχή.
                     
                  
               ΤΜΗΜΑ B — ΠΛΗΡΟΦΟΡΙΕΣ ΣΧΕΤΙΚΑ ΜΕ ΤΟΥΣ ΔΕΙΚΤΕΣ ΑΝΑΦΟΡΑΣ
            
            9.   ΠΕΡΙΓΡΑΦΗ ΤΩΝ ΠΡΑΓΜΑΤΙΚΩΝ Η ΠΙΘΑΝΩΝ ΔΕΙΚΤΩΝ ΑΝΑΦΟΡΑΣ Η ΟΙΚΟΓΕΝΕΙΩΝ ΔΕΙΚΤΩΝ ΑΝΑΦΟΡΑΣ ΠΟΥ ΜΠΟΡΟΥΝ ΝΑ ΧΡΗΣΙΜΟΠΟΙΗΘΟΥΝ ΣΤΗΝ ΕΝΩΣΗ
            
                        α)
                     
                     
                        Κατάλογος ο οποίος περιλαμβάνει όλους τους παρεχόμενους από τον αιτούντα δείκτες αναφοράς που χρησιμοποιούνται ήδη στην Ένωση και, εάν είναι διαθέσιμοι, τους αντίστοιχους διεθνείς αριθμούς αναγνώρισης τίτλων (ISIN).
                     
                  
                        β)
                     
                     
                        Περιγραφή του δείκτη αναφοράς ή της οικογένειας δεικτών αναφοράς που παρέχεται και χρησιμοποιείται ήδη στην Ένωση, συμπεριλαμβανομένης περιγραφής της υποκείμενης αγοράς ή οικονομικής πραγματικότητας για τη μέτρηση της οποίας προορίζεται ο δείκτης αναφοράς ή η οικογένεια δεικτών αναφοράς, μαζί με αναφορά των πηγών που χρησιμοποιήθηκαν για την παροχή των εν λόγω περιγραφών, καθώς και περιγραφή των συνεισφερόντων, εάν υπάρχουν, στον συγκεκριμένο δείκτη αναφοράς ή στη συγκεκριμένη οικογένεια δεικτών αναφοράς.
                     
                  
                        γ)
                     
                     
                        Κατάλογος ο οποίος περιλαμβάνει όλους τους δείκτες αναφοράς που προορίζονται να διατεθούν στην αγορά για χρήση στην Ένωση και, εάν είναι διαθέσιμοι, τους αντίστοιχους διεθνείς αριθμούς αναγνώρισης τίτλων (ISIN).
                     
                  
                        δ)
                     
                     
                        Περιγραφή του δείκτη αναφοράς ή της οικογένειας δεικτών αναφοράς που προορίζεται να διατεθεί στην αγορά για χρήση στην Ένωση, συμπεριλαμβανομένης περιγραφής της υποκείμενης αγοράς ή οικονομικής πραγματικότητας για τη μέτρηση της οποίας προορίζεται ο δείκτης αναφοράς ή η οικογένεια δεικτών αναφοράς, μαζί με αναφορά των πηγών που χρησιμοποιήθηκαν για την παροχή των εν λόγω περιγραφών, καθώς και περιγραφή των συνεισφερόντων, εάν υπάρχουν, στον συγκεκριμένο δείκτη αναφοράς ή στη συγκεκριμένη οικογένεια δεικτών αναφοράς.
                     
                  
                        ε)
                     
                     
                        Κάθε τεκμηριωμένο στοιχείο που αποδεικνύει ότι ένας δείκτης αναφοράς ή μια οικογένεια δεικτών αναφοράς που περιγράφεται στα στοιχεία β) και δ) μπορεί να θεωρηθεί ότι συνιστούν δείκτες αναφοράς ρυθμιζόμενων δεδομένων, σύμφωνα με τον ορισμό που παρέχεται στο άρθρο 3 παράγραφος 1 σημείο 24 του κανονισμού (ΕΕ) 2016/1011, και υπόκεινται συνεπώς στις εξαιρέσεις που απαριθμούνται στο άρθρο 17 παράγραφος 1 του ίδιου κανονισμού.
                     
                  
                        στ)
                     
                     
                        Κάθε τεκμηριωμένο στοιχείο που αποδεικνύει ότι ένας δείκτης αναφοράς ή μια οικογένεια δεικτών αναφοράς που περιγράφεται στα στοιχεία β) και δ) μπορεί να θεωρηθεί ότι συνιστούν δείκτες αναφοράς βασικών προϊόντων, σύμφωνα με τον ορισμό που παρέχεται στο άρθρο 3 παράγραφος 1 σημείο 23 του κανονισμού (ΕΕ) 2016/1011, και ότι δεν βασίζονται στην υποβολή στοιχείων από συνεισφέροντες που είναι στην πλειονότητά τους εποπτευόμενες οντότητες, μαζί με οποιοδήποτε στοιχείο που αποδεικνύει την εφαρμογή των απαιτήσεων ειδικού καθεστώτος, όπως προβλέπεται στο άρθρο 19 και στο παράρτημα II του κανονισμού ή στις αντίστοιχες αρχές της IOSCO για τους οργανισμούς κοινοποίησης τιμών.
                     
                  
                        ζ)
                     
                     
                        Κάθε τεκμηριωμένο στοιχείο που αποδεικνύει ότι ένας δείκτης αναφοράς ή μια οικογένεια δεικτών αναφοράς που περιγράφεται στα στοιχεία β) και δ) μπορεί να θεωρηθεί ότι συνιστούν δείκτες αναφοράς επιτοκίου, σύμφωνα με τον ορισμό που παρέχεται στο άρθρο 3 παράγραφος 1 σημείο 22 του κανονισμού (ΕΕ) 2016/1011, μαζί με οποιοδήποτε στοιχείο που αποδεικνύει την εφαρμογή των απαιτήσεων ειδικού καθεστώτος, όπως προβλέπεται στο άρθρο 18 και στο παράρτημα I του κανονισμού.
                     
                  
                        η)
                     
                     
                        Κάθε τεκμηριωμένο στοιχείο που αποδεικνύει ότι ένας δείκτης αναφοράς ή μια οικογένεια δεικτών αναφοράς που περιγράφεται στο στοιχείο β) παρουσιάζει βαθμό χρήσης στο έδαφος της Ένωσης βάσει του οποίου ο εν λόγω δείκτης αναφοράς ή όλοι οι δείκτες αναφοράς που περιλαμβάνονται στη συγκεκριμένη οικογένεια δεικτών αναφοράς κατατάσσονται είτε στους σημαντικούς δείκτες, όπως ορίζονται στο άρθρο 3 παράγραφος 1 σημείο 26 του κανονισμού (ΕΕ) 2016/1011, είτε στους μη σημαντικούς δείκτες αναφοράς, όπως ορίζονται στο άρθρο 3 παράγραφος 1 σημείο 27 του κανονισμού (ΕΕ) 2016/1011. Οι πληροφορίες που πρέπει να παρέχονται καθορίζονται, στο μέτρο του δυνατού, βάσει των διατάξεων του κατ' εξουσιοδότηση κανονισμού (ΕΕ) 2018/66 (2) της Επιτροπής για την αξιολόγηση του ονομαστικού ποσού χρηματοπιστωτικών μέσων άλλων από τα παράγωγα, του ονομαστικού ποσού των παραγώγων και της καθαρής αξίας του ενεργητικού των επενδυτικών κεφαλαίων που κάνουν αναφορά στους δείκτες αναφοράς της τρίτης χώρας, εντός της Ένωσης, συμπεριλαμβανομένης της περίπτωσης έμμεσης αναφοράς σε οποιονδήποτε από τους εν λόγω δείκτες αναφοράς στο πλαίσιο συνδυασμού δεικτών αναφοράς.
                     
                  
                        θ)
                     
                     
                        Το σκεπτικό στο οποίο βασίζεται η εφαρμογή εκ μέρους του διαχειριστή οποιασδήποτε από τις εξαιρέσεις που παρατίθενται στο άρθρο 25 παράγραφος 1, για τους σημαντικούς δείκτες αναφοράς, και στο άρθρο 26 παράγραφος 1, για τους μη σημαντικούς δείκτες αναφοράς, του κανονισμού (ΕΕ) 2016/1011, όσον αφορά τον δείκτη αναφοράς· οι πληροφορίες παρουσιάζονται, στο μέτρο του δυνατού, σύμφωνα με τη μορφή που καθορίζεται στα εκτελεστικά τεχνικά πρότυπα τα οποία θεσπίζονται βάσει του άρθρου 25 παράγραφος 8 και του άρθρου 26 παράγραφος 5 του κανονισμού (ΕΕ) 2016/1011 (3).
                     
                  
                        ι)
                     
                     
                        Πληροφορίες σχετικά με τα μέτρα για τον χειρισμό των διορθώσεων όσον αφορά τον καθορισμό ή τη δημοσίευση δείκτη αναφοράς.
                     
                  
                        ια)
                     
                     
                        Πληροφορίες σχετικά με τη διαδικασία που πρέπει να ακολουθεί ο παρέχων πληροφορίες σε περίπτωση τροποποίησης ή παύσης της παροχής δείκτη αναφοράς, σύμφωνα με το άρθρο 28 παράγραφος 1 του κανονισμού (ΕΕ) 2016/1011 ή σύμφωνα με τις αντίστοιχες αρχές της IOSCO για τους χρηματοπιστωτικούς δείκτες ή για τους οργανισμούς κοινοποίησης τιμών, κατά περίπτωση.
                     
                  10.   ΔΕΔΟΜΕΝΑ ΕΙΣΟΔΟΥ ΚΑΙ ΜΕΘΟΔΟΛΟΓΙΑ
            
                        α)
                     
                     
                        Για κάθε δείκτη αναφοράς ή οικογένεια δεικτών αναφοράς, πολιτικές και διαδικασίες όσον αφορά τα δεδομένα εισόδου, μεταξύ των οποίων εκείνες που αφορούν τα εξής:
                        
                                    i)
                                 
                                 
                                    το είδος των δεδομένων εισόδου που χρησιμοποιούνται, την προτεραιότητα χρήσης τους και τυχόν άσκηση διακριτικής ευχέρειας ή κρίσης εμπειρογνώμονα·
                                 
                              
                                    ii)
                                 
                                 
                                    κάθε διαδικασία για την εξασφάλιση της επάρκειας, της καταλληλότητας και της επαληθευσιμότητας των δεδομένων εισόδου·
                                 
                              
                                    iii)
                                 
                                 
                                    τα κριτήρια που καθορίζουν ποιος μπορεί να συνεισφέρει παρέχοντας δεδομένα εισόδου στον διαχειριστή, καθώς και τη διαδικασία επιλογής των συνεισφερόντων·
                                 
                              
                                    iv)
                                 
                                 
                                    την αξιολόγηση των δεδομένων εισόδου του συνεισφέροντος και τη διαδικασία επικύρωσης των δεδομένων εισόδου.
                                 
                              
                  
                        β)
                     
                     
                        Για κάθε δείκτη αναφοράς ή οικογένεια δεικτών αναφοράς, όσον αφορά τη μεθοδολογία:
                        
                                    i)
                                 
                                 
                                    περιγραφή της μεθοδολογίας στην οποία επισημαίνονται τα κύρια στοιχεία της μεθοδολογίας σύμφωνα με το άρθρο 13 του κανονισμού (ΕΕ) 2016/1011 και όπως προσδιορίζονται περαιτέρω στα ρυθμιστικά τεχνικά πρότυπα που θεσπίζονται δυνάμει του άρθρου 13 παράγραφος 3 του κανονισμού (ΕΕ) 2016/1011 (4)·
                                 
                              
                                    ii)
                                 
                                 
                                    πολιτικές και διαδικασίες, μεταξύ των οποίων εκείνες που αφορούν τα εξής:
                                    
                                                —
                                             
                                             
                                                τα μέτρα που λαμβάνονται για τη διασφάλιση της επικύρωσης και της επανεξέτασης της μεθοδολογίας, συμπεριλαμβανομένης της διενέργειας τυχόν δοκιμών ή εκ των υστέρων ελέγχων·
                                             
                                          
                                                —
                                             
                                             
                                                τη διαδικασία διαβούλευσης για κάθε προτεινόμενη ουσιώδη αλλαγή της μεθοδολογίας.
                                             
                                          
                              
                  
               (1)  Κατ' εξουσιοδότηση κανονισμός (ΕΕ) 2018/1637 της Επιτροπής, της 13ης Ιουλίου 2018, για τη συμπλήρωση του κανονισμού (ΕΕ) 2016/1011 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα για τις διαδικασίες και τα χαρακτηριστικά του καθήκοντος εποπτείας (βλ. σελίδα 1 της παρούσας Επίσημης Εφημερίδας).
            
               (2)  Κατ' εξουσιοδότηση κανονισμός (ΕΕ) 2018/66 της Επιτροπής, της 29ης Σεπτεμβρίου 2017, για τη συμπλήρωση του κανονισμού (ΕΕ) 2016/1011 του Ευρωπαϊκού Κοινοβουλίου και του Συμβουλίου, με τον προσδιορισμό του τρόπου με τον οποίο πρέπει να αξιολογείται το ονομαστικό ποσό χρηματοπιστωτικών μέσων άλλων από τα παράγωγα, το ονομαστικό ποσό των παραγώγων και η καθαρή αξία του ενεργητικού των επενδυτικών κεφαλαίων (ΕΕ L 12 της 17.1.2018, σ. 11).
            
               (3)  Εκτελεστικός κανονισμός (ΕΕ) 2018/1106 της Επιτροπής, της 8ης Αυγούστου 2018, για τη θέσπιση εκτελεστικών τεχνικών προτύπων σχετικά με τα υποδείγματα για τη δήλωση συμμόρφωσης η οποία πρέπει να δημοσιεύεται και να τηρείται από διαχειριστές σημαντικών και μη σημαντικών δεικτών αναφοράς σύμφωνα με τον κανονισμό (ΕΕ) 2016/1011 του Ευρωπαϊκού Κοινοβουλίου και του Συμβουλίου (ΕΕ L 202 της 9.8.2018, σ. 9).
            
               (4)  Κατ' εξουσιοδότηση κανονισμός (ΕΕ) 2018/1641 της Επιτροπής, της 13ης Ιουλίου 2018, για τη συμπλήρωση του κανονισμού (ΕΕ) 2016/1011 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα για τον περαιτέρω προσδιορισμό των πληροφοριών που πρέπει να παρέχονται από διαχειριστές δεικτών αναφοράς κρίσιμης σημασίας ή σημαντικών δεικτών αναφοράς σχετικά με τη μεθοδολογία που χρησιμοποιείται για τον καθορισμό του δείκτη αναφοράς, την εσωτερική επανεξέταση και την έγκριση της μεθοδολογίας καθώς και για τις διαδικασίες πραγματοποίησης ουσιωδών αλλαγών στη μεθοδολογία (βλ. σελίδα 21 της παρούσας Επίσημης Εφημερίδας).